กสิกรชูRMFผันผวนต่ำ
กระจายลงทุนหุ้น-บอนด์โลก มองระยะสั้นตลาดกังวลสหรัฐ
8 พ.ย. 2555

กระจายลงทุนหุ้น-บอนด์โลก มองระยะสั้นตลาดกังวลสหรัฐ
บลจ.กสิกรไทย ออกกองทุน RMF ลงทุนหุ้น-พันธบัตรทั่วโลก ลดความผันผวนสภาวะตลาด 
นายอำพล โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย กล่าว ว่า บริษัทออกกองทุนเปิดเค โกลบอล แอลโลเคชั่นเพื่อการเลี้ยงชีพ (KGARMF) เสนอขายครั้งแรกวันที่ 9-27 พ.ย.นี้ เพิ่มโอกาสรับผลตอบแทนจากการลงทุนในหุ้นและตราสารหนี้ทั่วโลก ควบคู่ไปกับการลดความผันผวนจากทุกสภาวะตลาด
กองทุนมีนโยบายลงทุนทั่วโลกผ่านกองทุนหลักต่างประเทศคือ กองทุน BGF-Global Allocation ซึ่งปัจจุบันลงทุนในหุ้นสัดส่วน 60% ตราสารหนี้ภาครัฐและเอกชน 40% โดยสัดส่วนการลงทุนจะปรับขึ้นลงตามสภาวะ ซึ่งเป็นกองทุนผสมกระจายลงทุนในหลักทรัพย์ทั่วโลก นโยบายป้องกันความเสี่ยงจากอัตราแลกเปลี่ยนไม่น้อยกว่า 75% ของมูลค่าเงินลงทุนในต่างประเทศ ซึ่งปัจจุบันพอร์ตลงทุนอยู่ในสหรัฐประมาณ 60% ส่วนที่เหลืออยู่ในเอเชียตลาดเกิดใหม่และยุโรป โดยการลงทุนจะเน้นหุ้นเป็นรายตัว 
“หุ้นยังมีความผันผวน ตราสารหนี้ก็ผลตอบแทนต่ำ การผสมการลงทุนจะช่วยเพิ่มโอกาสรับผลตอบแทนและช่วยลดความผันผวนได้ โดยผลดำเนินงานของกองทุนหลักในรอบ 15 ปีที่ผ่านมา มีผลตอบแทนเป็นบวกถึง 12 ปีและยังได้รับคัดเลือกให้เป็นทางเลือกในการวางแผนการออมเพื่อเกษียณของมนุษย์เงินเดือนชาวอเมริกัน” นายอำพล กล่าว
ทั้งนี้ ผลการดำเนินงานของกองทุนหลักตั้งแต่ต้นปีถึงสิ้นเดือน ต.ค. 2555 อยู่ที่ 6.85% และในอดีตเฉลี่ยต่อปีจะอยู่ที่ 7% อีกทั้งหากผู้ลงทุนรวมหุ้นระยะยาว (LTF) และ RMF ของบริษัทในปีนี้มีโอกาสรับเงินสดคืน 1.2 แสนบาทแล้ว หากลงทุนด้วยเงินสดตั้งแต่วันที่ 1 พ.ย.-28 ธ.ค.นี้ จะได้รับเงินสดคืนเพิ่มจากโปรโมชันเดิมอีก 40%
สำหรับกรณี นายบารัก โอบามา ได้รับเลือกเป็นประธานาธิบดีสหรัฐอีกจะทำให้นโยบายธนาคารกลางสหรัฐมาตรการคิวอี 3 ก็เดินหน้าต่อ
ด้านนายประเสริฐ ขนบธรรมชัย รองกรรมการผู้จัดการ บลจ.กสิกรไทย กล่าวว่า สหรัฐจะเลือกตั้งเสร็จแต่ตลาดยังกังวลมาตรการภาษีที่จะหมดอายุในปลายปีนี้ รวมถึงงบประมาณของสหรัฐที่อาจกระทบตลาดในระยะสั้น 
สำหรับภาพรวมเศรษฐกิจโลกปีหน้าจะเสี่ยงน้อยกว่า ปีนี้ เพราะเศรษฐกิจสหรัฐี่ดีขึ้นขณะที่ปัญหาหนี้ของยุโรปมีความชัดเจนมากขึ้น แต่ต้องใช้เวลา โดยเศรษฐกิจเอเชียและตลาดเกิดใหม่ดีกว่าและในระยะยาวเชื่อว่าเงินทุนยังจะไหลเข้ามาลงทุน แต่ภาพระยะสั้นยังต้องติดตามสถานการณ์ 
“หุ้นไทยขึ้นมากในปีนี้จึงมองว่า 2 เดือนนี้เงินต่างชาติคงไม่ไหลเข้าซื้อมากๆ ยกเว้นจะมีปัจจัยเด่นๆ แต่หุ้นไทยยังได้เงินเข้าซื้อ LTF-RMF พยุงดัชนี ส่วนเป้าดัชนีปีหน้ามองที่ 1,450 จุด คาดกำไรบริษัทจดทะเบียนโต 15%” นายประเสริฐ กล่าว
ด้านนายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า ความเสี่ยงทางการคลังของสหรัฐยังมีอยู่และอาจส่งผลให้เศรษฐกิจสหรัฐที่เริ่มฟื้นตัวกลับมาชะลอลงในปีหน้าและดึงเศรษฐกิจโลกชะลอตาม เนื่องจากโอบามาอยู่พรรคเดโมแครต ขณะที่สภาครองเกรสมีพรรครีพับลิกันครองเสียงข้างมาก ซึ่งหากเดโมแครตได้ที่นั่งสภาผู้แทนมากขึ้นและตกลงกันได้ก็อาจลดความเสี่ยงลง
ในช่วงที่ยังไม่แน่นอนแนะนำกองทุนเปิดฟินันซ่าตราสารหนี้พลัส โรล โอเวอร์ 6 เดือน 2 อายุ 6 เดือน ผลตอบแทน 3.2% ต่อปีขายถึงวันที่ 16 พ.ย.นี้